CELEX: 32019R1091
Language: ro
Date: 2019-06-26 00:00:00
Title: Regulamentul (UE) 2019/1091 al Comisiei din 26 iunie 2019 de modificare a anexei IV la Regulamentul (CE) nr. 999/2001 al Parlamentului European și al Consiliului în ceea ce privește cerințele pentru exportul de produse care conțin proteine animale prelucrate provenite de la rumegătoare și nerumegătoare (Text cu relevanță pentru SEE.)

27.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 173/42
               
            
         REGULAMENTUL (UE) 2019/1091 AL COMISIEI
         din 26 iunie 2019
         de modificare a anexei IV la Regulamentul (CE) nr. 999/2001 al Parlamentului European și al Consiliului în ceea ce privește cerințele pentru exportul de produse care conțin proteine animale prelucrate provenite de la rumegătoare și nerumegătoare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23 primul paragraf și articolul 23a litera (m),
         întrucât:
         
                     (1)
                  
                  
                     Regulamentul (CE) nr. 999/2001 stabilește reglementări pentru prevenirea, controlul și eradicarea encefalopatiilor spongiforme transmisibile („EST-uri”) la animale. El se aplică producției și introducerii pe piață a animalelor vii și a produselor de origine animală și, în anumite cazuri specifice, exportului acestora.
                  
               
                     (2)
                  
                  
                     Interzicerea exporturilor către țările terțe a proteinelor animale prelucrate provenite de la rumegătoare și a produselor care conțin astfel de proteine animale prelucrate, inclusiv a îngrășămintelor și a amelioratorilor de sol organici, a fost introdusă inițial prin Regulamentul (CE) nr. 1234/2003 al Comisiei (2) pentru a preveni transmiterea encefalopatiilor spongiforme bovine (ESB) către țări terțe prin proteine animale prelucrate potențial contaminate și pentru a preveni riscul reintrării acestora în Uniune.
                  
               
                     (3)
                  
                  
                     În iunie 2018, Autoritatea Europeană pentru Siguranța Alimentară (EFSA) a actualizat evaluarea cantitativă a riscului de ESB reprezentat de proteinele animale prelucrate (3). EFSA a conchis că infecțiozitatea cu ESB totală reprezentată de proteinele animale prelucrate a fost, în 2018, de patru ori mai mică decât cea estimată în 2011.
                  
               
                     (4)
                  
                  
                     În urma avizului emis de EFSA cu privire la proteinele animale prelucrate, este oportun să se includă îngrășămintele organice sau amelioratorii de sol organici care conțin proteine animale prelucrate provenite de la rumegătoare în derogarea prevăzută la punctul 2 din secțiunea E a capitolului V din anexa IV la Regulamentul (CE) nr. 999/2001, în cazul în care nu conțin materiale de categoria 1 și produse derivate din acestea sau materiale din categoria 2 și produse derivate din acestea altele decât gunoiul de grajd prelucrat.
                  
               
                     (5)
                  
                  
                     Prin urmare, punctul 2 din secțiunea E a capitolului V din anexa IV la Regulamentul (CE) nr. 999/2001 care interzice exportul de produse care conțin proteine animale prelucrate provenite de la rumegătoare ar trebui modificat în consecință.
                  
               
                     (6)
                  
                  
                     Punctul 3 din secțiunea E a capitolului V din anexa IV la Regulamentul (CE) nr. 999/2001 stabilește condițiile aplicabile exportului de proteine animale prelucrate provenite de la nerumegătoare sau de hrană combinată pentru animale care conține astfel de proteine. Cu toate acestea, nu au fost stabilite condițiile de export al îngrășămintelor organice sau al amelioratorilor de sol organici care conțin proteine animale prelucrate provenite de la nerumegătoare. Prin urmare, la secțiunea E a capitolului V din anexa IV la Regulamentul (CE) nr. 999/2001, ar trebui adăugat un nou punct 5 care să specifice condițiile respective.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa IV la Regulamentul (CE) nr. 999/2001 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 iunie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 147, 31.5.2001, p. 1.
         
            (2)  Regulamentul (CE) nr. 1234/2003 al Comisiei de modificare a anexelor I, IV și XI la Regulamentul (CE) nr. 999/2001 al Parlamentului European și al Consiliului și a Regulamentului (CE) nr. 1326/2001 privind anumite forme transmisibile de encefalopatie spongiformă și hrana animalelor (JO L 173, 11.7.2003, p. 6).
         
            (3)  EFSA Journal 2018;16(7):5314.
      
      
         
            ANEXĂ
            Anexa IV la Regulamentul (CE) nr. 999/2001 se modifică după cum urmează:
            
                        1.
                     
                     
                        în secțiunea E din capitolul V, punctul 2 se înlocuiește după cum urmează:
                        
                                    „2.
                                 
                                 
                                    Fără a se aduce atingere punctului 1, exportul de produse care conțin proteine animale prelucrate provenite de la rumegătoare este interzis.
                                    Prin derogare, această interdicție nu se aplică:
                                    
                                                (a)
                                             
                                             
                                                hranei prelucrate pentru animale de companie care conține proteine animale prelucrate provenite de la rumegătoare care:
                                                
                                                            (i)
                                                         
                                                         
                                                            a fost prelucrată în fabrici sau unități autorizate în conformitate cu articolul 24 alineatul (1) litera (e) din Regulamentul (CE) nr. 1069/2009 și
                                                         
                                                      
                                                            (ii)
                                                         
                                                         
                                                            este ambalată și etichetată în conformitate cu legislația Uniunii;
                                                         
                                                      
                                          
                                                (b)
                                             
                                             
                                                îngrășămintelor organice și amelioratorilor de sol organici, astfel cum sunt definiți la articolul 3 punctul 22 din Regulamentul (CE) nr. 1069/2009, care conțin în compoziție proteine animale prelucrate provenite de la rumegătoare sau un amestec de proteine animale prelucrate provenite de la rumegătoare și de la nerumegătoare, cu următoarele condiții:
                                                
                                                            (i)
                                                         
                                                         
                                                            să nu conțină materiale de categoria 1 și produse derivate din acestea sau materiale de categoria 2 și produse derivate din acestea, altele decât gunoi de grajd, astfel cum este definit la articolul 3 punctul 20 din Regulamentul (CE) nr. 1069/2009, prelucrat în conformitate cu normele privind introducerea pe piață a gunoiului de grajd prelucrat specificate la literele (a), (b), (d) și (e) din secțiunea 2 a capitolului I din anexa XI la Regulamentul (UE) nr. 142/2011 al Comisiei;
                                                         
                                                      
                                                            (ii)
                                                         
                                                         
                                                            proteinele animale prelucrate conținute în îngrășămintele organice sau în amelioratorii de sol organici să respecte cerințele specifice descrise în secțiunea 1 a capitolului II din anexa X la Regulamentul (UE) nr. 142/2011;
                                                         
                                                      
                                                            (iii)
                                                         
                                                         
                                                            îngrășămintele organice sau amelioratorii de sol organici pot conține alte materiale de categoria 3 care au fost prelucrate în conformitate cu:
                                                            
                                                                        —
                                                                     
                                                                     
                                                                        oricare dintre metodele de prelucrare 1-7 specificate în capitolul III din anexa IV la Regulamentul (UE) nr. 142/2011 sau
                                                                     
                                                                  
                                                                        —
                                                                     
                                                                     
                                                                        cerințele prevăzute în secțiunea 1 a capitolului III din anexa V la Regulamentul (UE) nr. 142/2011 în cazul compostului sau reziduurilor de digestie provenite din transformarea subproduselor de origine animală în biogaz sau
                                                                     
                                                                  
                                                                        —
                                                                     
                                                                     
                                                                        cerințele specifice prevăzute în anexa XIII la Regulamentul (UE) nr. 142/2011, care precizează că astfel de materiale pot fi utilizate pentru îngrășăminte organice și amelioratori de sol organici în conformitate cu regulamentul respectiv;
                                                                     
                                                                  
                                                      
                                                            (iv)
                                                         
                                                         
                                                            să fi fost produse în fabrici sau unități autorizate în conformitate cu articolul 24 alineatul (1) litera (f) din Regulamentul (CE) nr. 1069/2009;
                                                         
                                                      
                                                            (v)
                                                         
                                                         
                                                            să fi fost amestecate cu o proporție suficientă dintr-o componentă, autorizată de autoritatea competentă a statului membru în care sunt produse îngrășămintele organice sau amelioratorii de sol organici, care face ca produsul să devină de neconsumat pentru animale sau care este eficace într-un alt mod în a preveni utilizarea greșită a amestecului în scopuri furajere. Componenta respectivă trebuie să fie amestecată cu îngrășămintele organice sau cu amelioratorii de sol organici în fabrica în care sunt produși aceștia sau într-o unitate înregistrată în acest scop în conformitate cu punctul 2 din secțiunea 1 a capitolului II din anexa XI la Regulamentul (UE) nr. 142/2011.
                                                            În cazul în care autoritatea competentă din țara terță de destinație solicită acest lucru, autoritatea competentă a statului membru în care sunt produse îngrășămintele organice sau amelioratorii de sol organici poate accepta utilizarea altor componente sau metode pentru a exclude utilizarea îngrășămintelor organice sau a amelioratorilor de sol organici ca furaje decât cele autorizate în statul membru respectiv, cu condiția să nu contravină normelor prevăzute la articolul 22 punctul 3 și la punctul 3 din secțiunea 1 a capitolului II din anexa XI la Regulamentul (UE) nr. 142/2011;
                                                         
                                                      
                                                            (vi)
                                                         
                                                         
                                                            să fi fost prelucrate astfel încât să se asigure decontaminarea de agenți patogeni, în conformitate cu punctul 5 din secțiunea 1 a capitolului II din anexa XI la Regulamentul (UE) nr. 142/2011;
                                                         
                                                      
                                                            (vii)
                                                         
                                                         
                                                            pe ambalaj sau pe container, să fie lipită o etichetă care conține cuvintele „îngrășăminte organice sau amelioratori de sol/accesul animalelor de fermă la pășuni sau utilizarea recoltelor în calitate de pășuni sunt interzise timp de cel puțin 21 de zile după aplicare”;
                                                         
                                                      
                                                            (viii)
                                                         
                                                         
                                                            să fie exportate cu respectarea următoarelor condiții:
                                                            
                                                                        —
                                                                     
                                                                     
                                                                        trebuie să fie transportate în containere sigilate, direct de la instalația de fabricare a îngrășămintelor organice sau a amelioratorilor de sol sau de la unitatea înregistrată în care este adăugată componenta care face produsul de neconsumat pentru animale până la punctul de ieșire de pe teritoriul Uniunii, care trebuie să fie un punct de control la frontieră menționat în anexa I la Decizia 2009/821/CE a Comisiei. Înainte de a părăsi teritoriul Uniunii, operatorul responsabil cu organizarea transportului de îngrășăminte organice sau de amelioratori de sol organici informează autoritatea competentă de la punctul de control la frontieră respectiv cu privire la sosirea transportului la punctul de ieșire;
                                                                     
                                                                  
                                                                        —
                                                                     
                                                                     
                                                                        transportul trebuie să fie însoțit de un document comercial completat în mod corespunzător întocmit în conformitate cu modelul de la punctul 6 al capitolului III din anexa VIII la Regulamentul (UE) nr. 142/2011 și eliberat din sistemul veterinar computerizat integrat (TRACES) introdus prin Decizia 2004/292/CE a Comisiei. În respectivul document comercial, punctul de control la frontiera de ieșire trebuie să fie indicat în rubrica I.28;
                                                                     
                                                                  
                                                                        —
                                                                     
                                                                     
                                                                        atunci când transportul sosește la punctul de ieșire, autoritatea competentă de la punctul de control la frontieră trebuie, pe baza unei analize a riscului, să verifice sigiliul fiecărui container prezent la punctul de control la frontieră. În cazul în care rezultatul verificării sigiliul nu este satisfăcător, transportul trebuie să fie distrus sau reexpediat la unitatea de origine indicată la rubrica I.12 din documentul comercial;
                                                                     
                                                                  
                                                                        —
                                                                     
                                                                     
                                                                        autoritatea competentă de la punctul de control la frontieră informează, prin intermediul TRACES, autoritatea competentă indicată în rubrica I.4 din documentul comercial cu privire la sosirea transportului la punctul de ieșire și, dacă este cazul, la rezultatul verificării sigiliului și la orice măsură corectivă luată;
                                                                     
                                                                  
                                                                        —
                                                                     
                                                                     
                                                                        autoritatea competentă responsabilă de fabrica de origine sau de unitatea înregistrată în care a fost adăugată componenta care face produsul de neconsumat pentru animale trebuie să efectueze controale oficiale pe baza unei analize a riscurilor pentru a verifica respectarea dispozițiilor de la prima și de la a doua liniuță și trebuie să verifice dacă, pentru fiecare transport exportat de îngrășăminte organice și de amelioratori de sol organici care au în compoziție proteine animale prelucrate provenite de la rumegătoare sau un amestec de proteine animale prelucrate provenite de la rumegătoare și de la nerumegătoare, s-a primit prin TRACES confirmarea controlului efectuat la punctul de ieșire din partea autorității competente de la punctul de control la frontieră.
                                                                     
                                                                  
                                                      Condițiile prevăzute la punctul 2 litera (b) punctele (v), (vii) și (viii) nu se aplică îngrășămintelor organice sau amelioratorilor de sol organici ambalați în ambalaje prevăzute pentru vânzare de maximum 50 kg, destinate utilizării de către consumatorul final.”;
                                             
                                          
                              
                  
                        2.
                     
                     
                        în secțiunea E din capitolul V, se adaugă următorul punct 5:
                        
                                    „5.
                                 
                                 
                                    Exportul de îngrășămintele organice sau amelioratorii de sol organici care au în compoziție proteine animale prelucrate provenite exclusiv de la nerumegătoare și care nu conțin materiale provenite de la rumegătoare trebuie să respecte următoarele condiții:
                                    
                                                (a)
                                             
                                             
                                                se aplică cerințele prevăzute la punctul 2 litera (b) punctele (i), (ii), (iii), (iv), (v), (vi) și (vii) din prezenta secțiune. Condițiile prevăzute la punctul 2 litera (b) punctele (v) și (vii) nu se aplică îngrășămintelor organice sau amelioratorilor de sol organici ambalați în ambalaje prevăzute pentru vânzare de maximum 50 kg, destinate utilizării de către consumatorul final;
                                             
                                          
                                                (b)
                                             
                                             
                                                proteinele animale prelucrate provenite de la nerumegătoare conținute de acestea trebuie să fie produse în fabrici de prelucrare care respectă cerințele de la litera (c) din secțiunea D a capitolului IV și sunt enumerate în conformitate cu punctul 1 litera (d) din secțiunea A a capitolului V;
                                             
                                          
                                                (c)
                                             
                                             
                                                ele trebuie să fie produse în unități sau fabrici dedicate exclusiv prelucrării îngrășămintelor organice sau amelioratorilor de sol organici din materiale provenite de la nerumegătoare.
                                                Prin derogare de la această condiție specifică, autoritatea competentă poate autoriza exportul de îngrășăminte organice sau de amelioratori de sol organici menționați la prezentul punct și produși în unități sau fabrici care prelucrează îngrășăminte organice sau amelioratori de sol organici care conțin materiale provenite de la rumegătoare în cazul în care sunt puse în aplicare măsuri eficiente de prevenire a contaminării încrucișate între îngrășămintele organice sau amelioratorii de sol organici care conțin numai materiale provenite de la nerumegătoare și îngrășămintele organice sau amelioratorii de sol organici care conțin materiale provenite de la rumegătoare;
                                             
                                          
                                                (d)
                                             
                                             
                                                ele trebuie să fie transportate la punctul de ieșire de pe teritoriul Uniunii în ambalaje noi sau în containere în vrac care nu sunt folosite pentru transportul de materiale provenite de la rumegătoare sau care au fost curățate în prealabil pentru a evita contaminarea încrucișată în conformitate cu o procedură documentată care a fost autorizată în prealabil de către autoritatea competentă.
                                                Condițiile prevăzute la punctul 5 literele (c) și (d) nu se aplică îngrășămintelor organice sau amelioratorilor de sol organici ambalați în ambalaje prevăzute pentru vânzare de maximum 50 kg, destinate utilizării de către consumatorul final.”